
Elektronikus fogyasztásmérő és regisztráló fejlesztése

A mai fejlett, kommunikációra épülő világban a különböző mért mennyiségek távoli
elérésének, monitorozásának egyre nagyobb szerepe van. Ez a megállapítás igaz a közüzemi
és ipari hálózatokon keresztül fogyasztott villamos- és hőenergiára, a víz és a földgáz
mennyiségére is. A szolgáltatónak plusz költséget a fogyasztónak pedig kényelmetlenséget
okoz a „leolvasás” folyamata, ezért az utóbbi időben elterjedőben vannak az elektronikus
fogyasztásmérők, melyek különböző megoldásokat alkalmaznak a fogyasztási paraméterek
távoli leolvasására és monitorozására. Ez a megoldás lehetőséget ad a szolgáltatói
beavatkozásra, ilyen többek között a kapcsolt fogyasztói hálózat hatékonyabb, a napi terhelési
görbéhez jobban illeszkedő vezérlése, vagy a rendezetlen egyenleggel rendelkező fogyasztók
lekapcsolása a hálózatról.
Az intelligens fogyasztás- és teljesítménymérésnek, és a villamos hálózat egyéb
paramétereinek monitorozásának az ipar más területein is nagy jelentősége van. Ilyen terület
a gyártmánytesztelés, automatizálási és építőipari alkalmazások és a szórakoztató elektronika
(színpadtechnika) területe.
Célom egy olyan univerzális fogyasztásmérő és hálózat monitorozó készülék fejlesztése,
amely képes a fogyasztási paraméterek mérésére és regisztrálására, és lehetőséget ad ezek
távoli elérésére, valamint képes megvalósítani a távoli vezérlés funkciót vezetékes és vezeték
nélküli hálózaton egyaránt.
A dolgozatban rövid áttekintést adok a villamos fogyasztásmérés történetéről
és elméletéről majd ismertetem a készülék hardware és firmware tervezésének,
megvalósításának lépéseit, és a különböző komponensek kiválasztásának szempontjait. Ezt
követően bemutatom a kalibrálás és beszabályozás lépéseit, ismertetem a továbbfejlesztés
lehetőségeit, majd összegzem az elért eredményeket.



